**Informatīvais ziņojums „Par Mikrouzņēmumu nodokļa likuma**

**praktiskās īstenošanas gaitu un rezultātiem, kā arī mazās saimnieciskās darbības veicēju sociālo nodrošinājumu”**

Labklājības ministrija sadarbībā ar Finanšu ministriju ir izstrādājusi ziņojumu „Par Mikrouzņēmumu nodokļa likuma praktiskās īstenošanas gaitu un rezultātiem, kā arī mazās saimnieciskās darbības veicēju sociālo nodrošinājumu” (turpmāk – ziņojums). Ziņojums izstrādāts, pamatojoties uz:

1) Mikrouzņēmumu nodokļa likuma pārejas noteikumos noteikto, ka Ministru kabinets izvērtē šā likuma praktiskās īstenošanas gaitu un rezultātus, it īpaši attiecībā uz valsts sociālās apdrošināšanas iemaksām un sociālās apdrošināšanas pakalpojumu pieejamību mikrouzņēmumu darbiniekiem, un katru gadu līdz 1.oktobrim laikposmā līdz 2020.gadam iesniedz Saeimai ziņojumu par to;

2) Ministru kabineta 2012.gada 26.novembra rīkojuma Nr.555 „Par Koncepciju par mazo uzņēmumu nodokļa maksāšanas režīmu konsolidāciju un vienkāršošanu” 6.punktā noteikto, ka Labklājības ministrija sagatavo un iekļauj informatīvajā ziņojumā „Par Mikrouzņēmumu nodokļa likuma praktiskās īstenošanas gaitu un rezultātiem” informāciju par mazo saimnieciskās darbības veicēju – pašnodarbināto personu un patentmaksu maksātāju – valsts sociālās apdrošināšanas obligāto iemaksu (turpmāk – iemaksu) faktisko apmēru un iespējām no minētajām iemaksām nodrošināt valsts sociālās apdrošināšanas pakalpojumu sniegšanu.

Līdztekus, pamatojoties uz Ministru kabineta 2013.gada 10.septembrī doto uzdevumu (prot.Nr.48 72.§ 3.punkts), iesniegt Ministru kabinetā priekšlikumus par grozījumiem Publisko iepirkumu likumā attiecībā uz mikrouzņēmumu dalību iepirkumos, ziņojumā ietverta informācija par minēto jautājumu.

 Ziņojums daļā par mikrouzņēmumu nodokļa likuma īstenošanas gaitu un rezultātiem ir sagatavots jau ceturto reizi un aptver periodu no 2010.gada 1.septembra līdz 2014.gada 30.jūnijam, savukārt daļā par mazo saimnieciskās darbības veicēju sociālo nodrošinājumu ir sagatavots otro reizi.

**Ievads**

Mikrouzņēmumu nodokļa likums Saeimā tika pieņemts 2010.gada 9.augustā un tas stājās spēkā 2010.gada 1.septembrī.

Izstrādājot likumprojektu „Likums „Par mikrouzņēmumu nodokli”” (turpmāk – likumprojekts), tā anotācijā kā likumprojekta mērķis bija noteikts radīt nepieciešamos priekšnoteikumus bez darba palikušajiem iedzīvotājiem uzsākt uzņēmējdarbību, samazināt administratīvās prasības un vienkāršot uzņēmumu ienākuma nodokļa, iedzīvotāju ienākuma nodokļa un iemaksu noteikšanas kārtību mikrouzņēmumiem.

Likumprojekta mērķis – veicināt uzņēmējdarbības attīstību – nav sasniegts, jo absolūti lielākā daļa mikrouzņēmumu īpašnieku jeb 91% no kopējā mikrouzņēmumu īpašnieku (kas atbilst likumam “Par uzņēmumu ienākuma nodokli”) skaita vienlaikus ir dalībnieki arī citās saimnieciskās darbības formās.[[1]](#footnote-1)

Otrs likumprojekta mērķis – mazināt administratīvo slogu – ir sasniegts attiecībā uz nodokļu administratīvo slogu, bet administratīvais slogs saistībā ar grāmatvedības prasībām nav būtiski mainījies, t.i., diezgan nosacīts ir administratīvo procedūru samazinājums SIA gadījumā, jo, neraugoties uz vienkāršoto nodokļu aprēķinu kārtību, saglabājas prasība kārtot grāmatvedības uzskaiti divkāršā ieraksta sistēmā un saskaņā ar Gada pārskatu likumu sagatavot gada pārskatus. Šīs prasības ir pamatotas, ņemot vērā, ka SIA gadījumā par līdzekļu izlietojumu atskaite nepieciešama ne tikai nodokļu administrācijai, bet arī SIA dalībniekiem, kreditoriem u.c. Vienkāršotā nodokļu režīma piemērošana šai maksātāju kategorijai zināmā mērā nav viennozīmīgi vērtējama kā atkāpšanās no vispārējā nodokļu režīma, jo šie maksātāji ir spējīgi pildīt vispārējā nodokļu režīma prasības. Tādējādi ilgākā periodā šāda režīma pastāvēšanu var attaisnot tikai būtisks darbavietu skaita u.c. ekonomisko rādītāju pieaugums.

Ir grūti salīdzināt likuma sākotnējā izstrādes posmā izvirzītos mērķus, jo Saeimā, izskatot likumprojektu, tika lemts mikrouzņēmumu maksātājiem piemērot būtiski zemāku nodokļa likmi nekā sākotnēji Finanšu ministrija piedāvāja, līdz ar to vidējie mikrouzņēmumu nodokļa maksājumi nav salīdzināmi ar vidējiem darbaspēka nodokļu maksājumiem, kādus pie līdzīga darbaspēka izmaksu sadalījuma maksātu citi nodokļa maksātāji.

**Problēmas un to risinājumi**

 Mikrouzņēmumu nodokļa likumā 2011.gada 15.decembrī tika veikti grozījumi (stājās spēkā 2012.gada 1.janvārī), kas atrisināja vairākas minētā likuma neilgās darbības laikā atklātās problēmas un atviegloja šī likuma piemērošanu un nodokļa administrēšanu.

2013.gada 19.septembrī Mikrouzņēmumu nodokļa likumā tika veikti grozījumi, lai piemērotu likumu euro ieviešanai Latvijā no 2014.gada 1.janvāra. Savukārt 2013.gada 6.novembrī Mikrouzņēmumu nodokļa likumā tika veikti grozījumi, kas atrisināja vairākas minētā likuma darbības laikā atklātās nepilnības un trūkumus, kuri iespēju robežās tika novērsti. Attiecīgās izmaiņas uzskatāmi atspoguļotas 1.tabulā.

1.tabula

**Mikrouzņēmumu nodokļa likumā veiktās izmaiņas**

| ***Konstatētā problēma*** | ***Problēmas būtība*** | ***Ieviestais risinājums*** |
| --- | --- | --- |
| ***Izmaiņas ar 2012.gada 1.janvāri***  |
| Mākslīga darbinieku skaita palielināšana. | Izmantojot prokūrista pakalpojumus, var mākslīgi palielināt mikrouzņēmumu (turpmāk tabulā - MU) darbinieku skaitu. | MU darbinieku skaitā iekļaujami arī prokūristi. |
| Nepamatota likuma normu prasība attiecībā uz valdes locekļiem. | Prasība, ka visiem MU – SIA dalībniekiem jābūt MU valdes locekļiem, gadījumos, kad valdes locekļi nav visi SIA dalībnieki, nav pamatojama, jo normas mērķis ir ierobežot MU darbinieku skaitu. | Par MU SIA valdes locekļiem var būt tikai MU darbinieki, bet to skaits netiek ierobežots vai noteikts. Valdes loceklis var būt tikai persona, kas veic savu darbību SIA uz darba līguma pamata, vai persona, kas ir šīs SIA īpašnieks. |
| Neviennozīmīga likuma normu interpretācija saistībā ar prombūtnē esošu MU darbinieku | Normatīvajos aktos nav definēts, kas ir "prombūtnē esošs darbinieks". | Par prombūtnē esošu MU darbinieku ir uzskatāma tāda persona, ar kuru MU ir darba tiesiskās attiecības, bet kura noteiktu laika periodu nepilda darba pienākumus un par šo periodu nesaņem ienākumu no MU. |
| Personas, kuras nodarbinātas uz darba līguma pamata, ienākumu saņemšanas veids un MU īpašnieka ienākumu saņemšanas veids var atšķirties. | MU īpašnieks, ar kuru MU nav noslēgts darba līgums, par darbu MU var izņemt no MU naudas līdzekļus savām vajadzībām, kā arī gūt ienākumu no MU materiālu vērtību vai pakalpojumu veidā, bet algots darbinieks gūst galvenokārt algu un cita veida ienākumus. | MU īpašnieka ienākums ir attiecīgā ceturkšņa katrā mēnesī personīgajam patēriņam izņemtie līdzekļi no MU un citi naudā, pakalpojumu vai citā veidā gūtie ienākumi no MU, izņemot dividendes, bet uz darba līguma pamata nodarbināta MU darbinieka ienākums ir uz pašreizējo vai iepriekšējo darba attiecību pamata par attiecīgā ceturkšņa katru mēnesi aprēķinātā darba alga un ar darba algu tieši nesaistītie maksājumi vai labumi, ko darbinieks tieši vai netieši gūst naudā vai citās lietās no darba devēja par darbu MU, ja likumā nav noteikts citādi. Ja MU īpašniekam ir darba līgums ar MU, tad šādi MU īpašnieka ienākumi, kas izriet no darba tiesiskajām attiecībām, ir attiecināmi uz MU darbinieka ienākumiem. |
| Neviennozīmīga likuma normu interpretācija saistībā ar MU darbinieku ienākumu. | MU nodokļa maksātāji ienākumu veidus, kuriem Likumā "Par iedzīvotāju ienākuma nodokli" ir kompensācijas raksturs, attiecina uz MU darbinieku ienākumu. | Ienākumā no MU neietver: labumu no MU piederoša vai tā rīcībā esoša vieglā pasažieru automobiļa izmantošanas, ja labuma gūšanas mēnesī par vieglo pasažieru automobili maksā uzņēmumu vieglo transportlīdzekļu nodokli; MU darbinieka vai viņa laulātā vai radinieka nāves gadījumā darba devēja piešķirto bēru pabalstu, kura vērtība nepārsniedz 213,43 *euro*; MU darbinieka komandējuma un darba brauciena izdevumu kompensācijas; kompensācijas izmaksas, ko darba devējs darbiniekam izmaksā sakarā ar darbiniekam piederoša personiskā transportlīdzekļa nolietošanos; darba devēja izdevumus par darbinieku apmācību un izdevumus, kas nepieciešami Darba aizsardzības likumā noteikto darba aizsardzības prasību izpildei. |
| MUN maksātāja statusa izmantošana kā izvairīšanās no nodokļu maksāšanas. | Pastāv iespēja legalizēt aplokšņu algas, norādot tās MUN deklarācijā, nemaksājot darbaspēka nodokļus. | Ja MU nav apgrozījuma taksācijas gadā, kas nesakrīt ar kalendāra gadu, kurā tika veikta šī MU reģistrācija, tas ar nākošo taksācijas gadu zaudē MUN maksātāja statusu. |
| Problēmas ievērot likumā noteiktos ierobežojumus MU darbinieka ienākumam rada uz Darba likuma pamata izmaksātie atlaišanas pabalsti vai kompensācijas par neizmantoto atvaļinājumu. | Var veidoties situācija, ka darba devējs, izpildot Darba likuma prasības, pārkāpj likumā noteiktos kritērijus, lai gan pēc būtības darbinieka ienākums nekad līdz darba tiesisko attiecību izbeigšanas brīdim nav pārsniedzis 720 *euro* mēnesī. | Ja MU darbinieka ienākums no MU pārsniedz 720 *euro* mēnesī saistībā ar Darba likumā noteiktā atlaišanas pabalsta aprēķināšanu vai kompensācijas izmaksu par neizmantoto atvaļinājumu darba tiesisko attiecību izbeigšanas gadījumā, un ar šo personu darba attiecības netiek atjaunotas sešu mēnešu laikā pēc to izbeigšanas, MU darbinieka ienākuma apmēra netiek uzskatīts par pārsniegtu, un noteiktā nodokļa papildlikme šim MU darbinieka ienākuma pārsniegumam nav jāpiemēro. |
| Likumā esošie ierobežojumi praksē neizslēdz iespējas izmantot likumā noteikto režīmu nodokļu plānošanas mērķiem. | Uzņēmums, kas jau darbojas, veic reorganizāciju, atlaiž darbiniekus, savukārt darbinieki ir spiesti veidot MU, pēc būtības saglabājot līdzšinējo darba attiecību modeli, bet to tikai nodokļu optimizācijas nolūkos juridiski noformējot kā pakalpojumu līgumu, uzņēmumu līgumu, darbaspēka nomu u.c. | Likumā "Par iedzīvotāju ienākuma nodokli" un likumā “Par valsts sociālo apdrošināšanu” noteikti papildu ierobežojumi attiecībā uz šāda veida pakalpojumu saņemšanu no MU – t.i. šāda veida pakalpojumi, izpildoties noteiktiem kritērijiem, tiek pielīdzināti personāla nomai, un attiecīgi personāla nomniekam tiek uzlikts pienākums vispārējā kārtībā aprēķināt darbaspēka nodokļus no iznomātā personāla ienākuma. |
| ***Izmaiņas ar 2014.gada 1.janvāri*** |
| Pēc iestāšanās *euro* zonā, likumīgais maksāšanas līdzeklis kļūst *euro.* | Nepieciešams nodrošināt tiesību aktu pielāgošanu *euro* ieviešanai Latvijā. | Apgrozījuma ierobežojums noteikts 100 000 *euro* gadāapmērā, bet MU darbinieka ienākuma ierobežojums 720 *euro* mēnesīapmērā, tos noapaļojot par labu maksātājam (darbinieka ienākuma gadījumā – darbiniekam). Pārējās izmaiņas veiktas,ņemot vērā Latvijas Bankas oficiālo maiņas kursu 0,702804. |
| Optimizācijas shēmu veidošana, iesaistot MU nodokļa maksātāju personālsabiedrībā. | Likumā „Par uzņēmumu ienākuma nodokli” un likumā „Par iedzīvotāju ienākuma nodokli” ir ietvertas normas, kas attiecas uz ienākuma no personālsabiedrības aplikšanu ar attiecīgo nodokli, bet minētās normas neattiecās uz mikrouzņēmumu nodokļa (turpmāk tabulā – MUN) maksātāju. | Fiziskā vai juridiskā persona, kura ir personālsabiedrības biedrs, nevar būt MUN maksātāja. Norma stājas spēkā 2014.gada 1.jūlijā, paredzot pārejas periodu, kurā MUN maksātājam, kas ir personālsabiedrības biedrs, ir iespēja izstāties no personālsabiedrības. Laika posmā, kamēr MU vēl ir personālsabiedrības biedrs, uz MU attiecināmo personālsabiedrības peļņas daļu apliek ar MUN, piemērojot likumā noteikto MUN papildlikmi 20% apmērā. |
| Vienkāršotie nodokļu maksāšanas režīmi noteiktā kombinācijā var tikt izmantoti arī nodokļu nemaksāšanas un optimizācijas shēmu veidošanai | IIN maksātāji izmanto aizlieguma neesamību normatīvajos aktos vienlaikus reģistrēties dažādos nodokļu maksātāju statusos. Tādējādi pastāv iespēja, ka nodokļa maksātājs daļu izdevumu, kas tam radušies kā MUN maksātājam, attiecina uz saimniecisko darbību, kas reģistrēta vispārējā kārtībā – atbilstoši likumā „Par iedzīvotāju ienākuma nodokli” noteiktajam. | Nodokļa maksātājs, kas ir reģistrēts MUN maksātāja statusā, vienlaikus par ienākumiem no saimnieciskās darbības nevar maksāt IIN vai patentmaksu. Minētais netiek attiecināms uz MUN maksātājiem, kas gūst pasīvās saimnieciskās darbības ienākumu. Minētā norma tiks piemērota, sakot ar 2015.gada 1.janvāri. |
| Optimizācijas shēmu veidošana saistībā ar aizdevumu sniegšanu. | Aizdevumu sniegšanas juridiskā forma tiek izmantota, lai fiziskajām personām izmaksātu ienākumu.  | Ja MU darbiniekam ir izsniedzis aizdevumu, kas saskaņā ar likumu „Par iedzīvotāju ienākuma nodokli” ir ienākumam pielīdzināms aizdevums, tas neietilpst MU darbinieka ienākumā un ir apliekams ar IIN. |
| Optimizācijas shēmu veidošana saistībā ar avansu izsniegšanu. | Avansu izsniegšanas juridiskā forma tiek izmantota, lai fiziskajām personām izmaksātu ienākumu. | Uz MU darbinieka vai MU īpašnieka ienākumu no MU attiecina arī izsniegto skaidrās vai bezskaidrās naudas avansu MU darbiniekam vai MU īpašniekam no MU, ja par to vai tā daļu nav veikts norēķins 90 dienu laikā pēc komandējuma vai darba brauciena beigām, bet pārējos gadījumos – 90 dienu laikā no skaidrās vai bezskaidrās naudas avansa izsniegšanas dienas. Minēto normu piemēro ar 2014.gada 1.jūliju. |
| Netiek nodrošināta MU attīstība un stimulēta patiesā apgrozījuma un darbinieku skaita deklarēšana. | Ir MU, kas nenorāda patieso apgrozījumu, kas stabili pieaug, lai nepiemērotu MUN papildlikmi. | Netiek piemērota MUN papildlikme, ja MUN maksātāja taksācijas gada apgrozījums ir pieaudzis salīdzinājumā ar pirmstaksācijas gada apgrozījumu vai tā gada apgrozījumu, kas ir pirms pirmstaksācijas gada, taču taksācijas gada apgrozījuma pieaugums pret pirmstaksācijas gada apgrozījumu vai tā gada apgrozījumu, kas ir pirms pirmstaksācijas gada, nepārsniedz 30 procentus. Tāpat papildlikme netiek piemērota, ja nodokļa maksātāja darbinieku skaits taksācijas gadā ir lielāks par pieciem un MU darbinieku skaits taksācijas gadā salīdzinājumā ar pirmstaksācijas gadu un pirmstaksācijas gadā salīdzinājumā ar gadu, kas ir pirms pirmstaksācijas gada, ir pieaudzis par vienu vai diviem darbiniekiem. |
| Algas nodokļa grāmatiņa ir pieejama, izmantojot Valsts ieņēmumu dienesta (turpmāk – VID) elektroniskās deklarēšanas sistēmu. | Informācija par periodu, kurā persona ir MU darbinieks, tiek fiksēta elektroniski VID informācijas sistēmā. | MU darbiniekam, sākot ar 2014.gada 1.jūniju, nav jāiesniedz MUN maksātājam algas nodokļa grāmatiņa. |
| Liels neaktīvo nodokļu maksātāju skaits. | VID reģistrēts liels nodokļu maksātāju skaits, kuru iesniegtie dati liecina, ka saimnieciskā darbība netiek veikta vai arī samaksātais nodoklis nesedz nodokļa administrēšanas izdevumus. | MUN maksātājs ne vēlāk kā 15 dienu laikā no deklarācijas par taksācijas gada ceturto ceturksni iesniegšanas dienas iemaksā budžetā MUN 50 *euro* apmērā, ja taksācijas periodā (kalendāra gadā) MUN nav bijis apgrozījums vai aprēķinātā MUN summa nepārsniedz 50 *euro*. Šī norma netiek piemērota taksācijas gadā, kurā veikta saimnieciskās darbības (komercdarbības) reģistrācija. |
| ***Izmaiņas ar 2015.gada 1.janvāri*** |
| MUN kropļo konkurenci un darbinieku sociālo nodrošinājumu. | Netiek nodrošināti godīgi konkurences apstākļi visiem uzņēmumiem, un par MU darbiniekiem tiek maksātas VSAOI, kas nenodrošina pietiekošas sociālās garantijas. | Ar 2015.gada 1.janvārī paredzēts noteikt diferencētas MUN likmes: apgrozījumam līdz 7000 *euro* gadā – 9%; apgrozījumam no 7000,01 līdz 100 000 *euro* gadā 2015.gadā – 11%, 2016.gadā – 13% un, sākot ar 2017.gadu, – 15 procenti. |

***Avots:*** *Mikrouzņēmumu nodokļa likums*

Papildus iepriekšminētajām problēmām, jānorāda, ka kā viens no problemātiskajiem aspektiem ir mikrouzņēmumu iespēja, izmantojot mikrouzņēmumu nodokļa režīmu, veidot nodokļu optimizācijas shēmas, kas, šādiem uzņēmumiem piedaloties publiskajos iepirkumos, var dot tiem priekšrocības salīdzinājumā ar citiem pretendentiem attiecībā uz piedāvāto cenu. Vienlaicīgi, lai arī šāds problemātiskais aspekts pastāv, jānorāda, ka tā var aktualizēties neliela apjoma iepirkumos, jo mikrouzņēmumu dalība liela apmēra iepirkumos (piemēram, publisko būvdarbu, kuru līgumcena ir vienāda ar 170 000  *euro* vai lielāka, iepirkumos) ir ierobežota. Līdztekus, attiecībā uz minētās problēmas risinājumu jānorāda, ka turpmāku mikrouzņēmumu dalības ierobežojumu noteikšana, tai skaitā tādu ierobežojumu, kas liegtu iespējas mikrouzņēmumiem piedalīties publiskajos iepirkumos, jāskata vienlaicīgi ar mikrouzņēmumu kā uzņēmējdarbības formas satura un nosacījumu pārskatīšanu.

**1. Ietekme uz mikrouzņēmumu attīstību un**

**nodokļu ieņēmumiem**

* 1. **Informācija par reģistrētajiem nodokļu maksātajiem laika posmā no 2010.gada 1.septembra līdz 2014.gada 30.jūnijam**

2014.gada 1.jūlijā bija 36 962 mikrouzņēmumu nodokļa maksātāji un to skaits palielinājies 5,1 reizi kopš 2011.gada sākuma, kad mikrouzņēmumu nodokļa maksātāja statusu varēja iegūt ne tikai jaunreģistrētie nodokļu maksātāji, bet arī iepriekšējos periodos reģistrētie nodokļu maksātāji (skat. 2.tab.).

Iepriekšējos periodos reģistrēto nodokļu maksātāju skaits, kuriem piešķir mikrouzņēmumu nodokļa maksātāja statusu ar 1.janvāri, kopš 2012.gada 1.janvāra, visās nodokļu maksātāju darbības formās katru gadu nedaudz samazinās.

2.tabula

**Informācija par mikrouzņēmumu nodokļa maksātājiem, kuri ieguva mikrouzņēmumu nodokļa maksātāju statusu laika posmā no 2010.gada 1.septembra līdz 2014.gada 1.jūlijam un reģistrēto nodokļu maksātāju skaitu**



***Avots:*** *VID dati. \*esošie nodokļu maksātāji, kuri ieguva mikrouzņēmumu nodokļa maksātāju statusu ar nākamā taksācijas perioda 1.janvāri*

Ar katru gadu palielinās arī mikrouzņēmumu nodokļa maksātāju skaits, kuri zaudē mikrouzņēmumu nodokļa maksātāja statusu, jo neizpilda kādu no Mikrouzņēmumu nodokļa likuma nosacījumiem. Jāatzīmē, ka, salīdzinot ar attiecīgajā gadā mikrouzņēmumu nodokļa maksātāju statusu saņēmušo skaitu, mikrouzņēmumu nodokļa maksātāju statusu zaudējušo skaits ar 31.decembri palielinās straujāk. Ja 2013.gadā par mikrouzņēmumu nodokļa maksātājiem kļuva par 2,7 % vairāk nodokļu maksātāju nekā 2012.gadā, tad ar 2013.gada 31.decembri mikrouzņēmumu nodokļa maksātāja statusu zaudēja par 19,5 % vairāk nodokļu maksātāju nekā 2012.gada 31.decembrī.

Mikrouzņēmumu nodokļa maksātāja statusu ar 2013.gada 31.decembri zaudēja 2 563 nodokļa maksātāji (skat. 3.tab.).

3.tabula

**Informācija par nodokļa maksātājiem, kuri zaudēja mikrouzņēmumu nodokļa maksātāju statusu laika posmā no 2010.gada 1.septembra līdz 2014.gada 30.jūnijam**



***Avots:*** *VID dati. \*\* nodokļu maksātāji, kuri neizpildīja kādu no Mikrouzņēmumu nodokļa likuma nosacījumiem un zaudēja mikrouzņēmumu nodokļa maksātāja statusu ar nākamo taksācijas periodu*

* 1. **Informācija par iesniegtajiem gada pārskatiem**

Uzņēmumu gada pārskatus par 2013.gadu iesnieguši 18 370 mikrouzņēmumu nodokļa maksātāji. Saskaņā ar peļņas un zaudējuma aprēķinu datiem 9 453 mikrouzņēmumu nodokļa maksātāji jeb 51,5 % no visiem gada pārskatus iesniegušajiem mikrouzņēmumu nodokļa maksātājiem 2013.gadu beiguši ar zaudējumiem. Ar peļņu 2013.gadu beiguši 8 156 mikrouzņēmumu nodokļa maksātāji jeb 44,4 %. Jāatzīmē, ka 11 241 jeb 61,2 % no uzņēmumu gada pārskatus iesniegušajiem mikrouzņēmumu nodokļa maksātājiem bilancē nav norādījuši pamatlīdzekļu vērtību. Par iemeslu tam varētu būt fakts, ka lielu daļu no tiem veido mazkapitāla sabiedrības ar ierobežotu atbildību ar minimālo pamatkapitāla apmēru 1 *euro*. Tāpat lielākā daļa mikrouzņēmumu ir tendēti uz pakalpojumu sniegšanu, kur nav nepieciešami būtiski ieguldījumu pamatlīdzekļos, kā tas ir, piemēram, ražojošos uzņēmumos.

* 1. **Informācija par mikrouzņēmumu nodokļa deklarācijām**

Saskaņā ar mikrouzņēmumu deklarāciju datiem 2014.gada 1.pusgadā 5 369 mikrouzņēmumu nodokļa maksātājiem jeb 15,8 % nebija deklarēts apgrozījums (2012.gadā – 18,1 %), taču no tiem 997 mikrouzņēmumiem jeb 18,6 % darbiniekiem bija norādīti ienākumi (skat. 4.tab.).

4.tabula

**Informācija no iesniegtajām deklarācijām par 2011., 2012.,2013. un 2014.gadu**



***Avots:*** *VID dati*

Nodokļu maksātāji, kuri deklarācijās norāda darbinieku ienākumus un strādājuši bez apgrozījuma, veido riskanto nodokļu maksātāju grupu. Tomēr iepriekš minētā situācija var veidoties arī mikrouzņēmumu nodokļa maksātājam veicot aizņēmumu uzņēmējdarbības turpināšanai, tērējot iepriekš uzkrātos līdzekļus, u.c. gadījumos. Jāatzīmē, ka 2013.gadā no visiem nodokļu maksātājiem, kuriem nebija apgrozījuma, bet tika izmaksātas algas, tikai 226 mikrouzņēmumu nodokļa maksātāji iesnieguši deklarācijas par visiem četriem ceturkšņiem. Daudziem nodokļu maksātājiem nav deklarēts apgrozījums un ienākumi uzrādīti tikai atsevišķos ceturkšņos, tādejādi ceturkšņu iedalījumā nodokļu maksātāju skaits būtiski pārsniedz to skaitu gadā kopā.

2013.gadā VID 203 mikrouzņēmumu nodokļa maksātājiem veicis 216 tematiskās pārbaudes un 185 tematiskajās pārbaudēs jeb 85,6 % tika konstatēti pārkāpumi.

2014.gada 1.pusgadā VID 117 mikrouzņēmumu nodokļa maksātājiem veicis 122 tematiskās pārbaudes un 105 tematiskajās pārbaudēs jeb 86,1 % konstatēti pārkāpumi.

**1.4. Informācija par mikrouzņēmumu nodokļa maksātāju parādiem**

2014.gada 30.jūnijā mikrouzņēmumu nodokļa parāds bija 9 655 nodokļu maksātājiem, savukārt kopējā parāda summa – 7,42 milj. EUR, t.sk. 2 483 jeb 25,78 % no kopējā mikrouzņēmumu nodokļa parādnieku skaita parāda summa nepārsniedz vienu EUR. Mikrouzņēmumu nodokļa samaksas termiņa pagarinājumi bija 197 nodokļa maksātājiem par 0,16 milj. EUR jeb 2,1 % no kopējās mikrouzņēmumu nodokļa parādu summas.

**2. Mazās saimnieciskās darbības veicēji un to veikto iemaksu ietekme uz sociālās apdrošināšanas iemaksām un sociālās apdrošināšanas pakalpojumiem**

Lai pēc iespējas vienādotu laika periodus, kuros tiek apskatītas trīs mazās saimnieciskās darbības veicēju grupas, statistiskā informācija tiek sniegta:

1. par mikrouzņēmumu darbiniekiem – no 2011.gada 1.janvāra līdz 2014.gada 31.martam;
2. par pašnodarbinātajām personām – par mikrouzņēmumu darbiniekiem līdzīgu periodu, t.i., no 2011.gada 1.janvāra līdz 2014.gada 31.martam;
3. par patentmaksas maksātājiem – no apdrošināšanas statusa ieviešanas līdz pēdējam mēnesim, par kuru pieejami dati, t.i., no 2010.gada 1.janvāra līdz 2014.gada 3.jūnijam.

**2.1. Mikrouzņēmumu darbinieki**

Valsts sociālās apdrošināšanas aģentūras (turpmāk – VSAA) apkopotie statistikas dati liecina, ka darba ņēmēju skaits ar katru gadu palielinās un aizvien vairāk uzņēmēji izvēlas mikrouzņēmuma statusu (skat. 1.attēlu). Mikrouzņēmumu darbinieku īpatsvars kopējā darba ņēmēju skaitā ir palielinājies no 2,5% 2011.gada 1.ceturksnī līdz 7,9% 2014.gada 1.ceturksnī.

1. attēls

**Mikrouzņēmumu darbinieku īpatsvars**



***Avots:*** *VSAA dati*

Ja salīdzina mikrouzņēmumu darbinieku skaita pieaugumu ceturkšņos ar Centrālās statistikas pārvaldes datiem par nodarbināto skaita pieaugumu ceturkšņos, tad redzams, ka mikrouzņēmuma **darbinieku skaits pieaug daudz straujāk nekā nodarbināto skaits kopumā**. Piemēram, 2013.gada 3.ceturksnī mikrouzņēmumu darbinieku skaits, salīdzinājumā ar 2013.gada 2.ceturksni, pieauga par 7%, kamēr tautsaimniecībā nodarbināto skaits – tikai par, aptuveni, 2 % (skat. 2.attēlu).

Turpinot pieaugt mikrouzņēmumu nodokļa maksātāju skaitam, minētajam īpatsvaram būs tendence palielināties. Tādējādi valstī palielināsies darba ņēmēju skaits, ar ļoti nelielu iemaksu objektu, kas nozīmē, piemēram, lai nodrošināto garantēto vecuma pensijas apmēru, tas tiks paveikts uz pārējo nodokļu maksātāju rēķina. Šādai tendencei attīstoties, tiks radītas nopietnas problēmas valsts sociālā budžeta ilgtspējai.

2.attēls

******

***Avots****: Mikrouzņēmumu nodokļa efektivitātes novērtējums (Finanšu ministrija, 2014.gada jūnijs).*

Saskaņā ar Mikrouzņēmumu nodokļa likuma 9. panta otro daļu VSAA iemaksu objektu aprēķina katram mikrouzņēmuma darbiniekam proporcionāli mikrouzņēmuma darbinieku skaitam katrā mēnesī un to faktiskajiem ienākumiem.

5.tabulā atspoguļotā informācija liecina, ka mēneša vidējais iemaksu objekts mikrouzņēmumu darbiniekiem ir mazāks par šo darbinieku vidējiem mēneša ienākumiem, t.i., mikrouzņēmumu darbinieku iemaksu objekts faktiski ir 24-29% no deklarētajiem ienākumiem. Tas nozīmē, ka sociālā riska iestāšanās gadījumā šīs personas būs mazāk sociāli aizsargātas, jo pakalpojumu apmēri tiks aprēķināti no daudz zemākiem iemaksu objektiem nekā tad, ja personai iemaksu objekts būtu pielīdzināts tās ienākumiem, kā tas ir pārējiem darba ņēmējiem.

5. tabula

**Mikrouzņēmumu darbinieku skaits, ienākumu un iemaksu objektu summa**

|  |  |  |  |  |  |
| --- | --- | --- | --- | --- | --- |
|  | Mikrouzņēmumi, kas iesnieguši deklarācijas, darbinieku skaits | Mikrouzņēmumu darbinieku ienākumu summa, EUR | Mikrouzņēmumu darbinieku iemaksu objektu, no kuriem jāveic iemaksas, summa, EUR | Ienākumi uz vienu mikrouzņēmuma darbinieku (vid. mēnesī), EUR | Iemaksu objekts uz vienu mikrouzņēmuma darbinieku (vid. mēnesī), EUR |
| 2011.g. 1.cet. | 19 635 | 19 794 696 | 5 604 885 | 397,16 | 112,46 |
| 2011.g. 2.cet. | 25 921 | 29 201 936 | 8 343 794 | 419,98 | 120,00 |
| 2011.g. 3.cet. | 31 370 | 36 136 360 | 9 513 651 | 426,72 | 112,34 |
| 2011.g. 4.cet. | 36 925 | 43 702 840 | 12 753 751 | 428,53 | 125,06 |
| 2012.g. 1.cet. | 42 533 | 46 983 312 | 11 172 631 | 401,47 | 95,47 |
| 2012.g. 2.cet. | 46 805 | 52 847 232 | 13 709 936 | 408,89 | 106,08 |
| 2012.g. 3.cet. | 51 413 | 59 147 944 | 15 255 230 | 414,59 | 106,93 |
| 2012.g. 4.cet. | 54 124 | 64 385 304 | 18 324 969 | 423,84 | 120,63 |
| 2013.g. 1.cet. | 58 007 | 67 574 447 | 15 915 787 | 417,85 | 98,42 |
| 2013.g. 2.cet. | 63 094 | 75 015 118 | 19 179 797 | 427,45 | 109,29 |
| 2013.g. 3.cet. | 67 359 | 80 882 277 | 20 862 214 | 431,58 | 111,32 |
| 2013.g. 4.cet. | 69 064 | 86 133 745 | 24 259 524 | 441,71 | 124,41 |
| 2014.g. 1.cet. | 66 765 | 83 464 001 | 19 776 425 | 438,70 | 103,95 |

***Avots:*** *VSAA dati. Informācija par visiem periodiem aktualizēta 2014.gada jūlijā*

*Katra persona tiek uzskaitīta tikai vienu reizi, deklarētie ienākumi un iemaksu objekti vairākos mikrouzņēmumos summēti*

Mikrouzņēmumu darbinieku iemaksu objekts 2011.-2014.gadā vidēji mēnesī ir ap 40% no valstī noteiktās minimālās darba algas.

Veicot detalizētu analīzi, tika konstatēts, ka mikrouzņēmumu nodarbinātie iedalāmi šādās grupās:

1) personas ar ienākumiem, kas ir lielāki nekā iemaksu objekts, no kura jāveic iemaksas (78‑84% no kopējā skaita mēnesī);

2) personas, kurām ir reģistrēti deklarētie ienākumi, bet iemaksu objekts, no kura jāveic iemaksas, ir EUR 0,00 (1-4% no kopējā skaita mēnesī);

3) personas ar ienākumiem, kas ir mazāki nekā iemaksu objekts, no kura jāveic iemaksas (1‑2% no kopējā skaita mēnesī);

4) personas, kurām gan deklarētie ienākumi, gan iemaksu objekts ir EUR 0,00 (13-18% no kopējā skaita mēnesī). Visbiežāk šīs personas ir slimības pabalstu saņēmēji vai arī personas, kas atrodas bezalgas atvaļinājumā.

Dati parāda, ka pārsvarā ir sastopami gadījumi, kad mikrouzņēmuma darbinieku ienākumi ir lielāki nekā iemaksu objekts, no kura jāveic iemaksas. Šādos gadījumos, jo ilgāk persona būs mikrouzņēmuma darbinieks ar zemākiem iemaksu objektiem nekā ienākumi, kas tiek izmantoti pakalpojumu aprēķinā, jo mazāk sociāli aizsargāta persona būs apdrošināšanas gadījuma iestāšanās laikā.

Vienlaikus mikrouzņēmuma darbinieki salīdzinājumā ar darba ņēmējiem vispārējā gadījumā nodarbinātības laikā saņem lielākus ienākumus, jo viņu ienākums bruto un neto neatšķiras, t.i., mikrouzņēmuma deklarācijā norādīto ienākumu persona saņem pilnā apmērā.

Ministru kabineta 2010.gada 5.oktobra noteikumi Nr.951 „Kārtība, kādā Valsts ieņēmumu dienests sniedz Valsts sociālās apdrošināšanas aģentūrai ziņas par valsts sociālās apdrošināšanas iemaksām” nosaka, ka VID sniedz VSAA informāciju par veiktajiem mikrouzņēmuma nodokļa maksājumiem ne vēlāk kā piecu darbdienu laikā pēc attiecīgo ziņu saņemšanas. Saskaņā ar VSAA rīcībā esošo informāciju mikrouzņēmuma darbinieku veiktās iemaksas periodā līdz 2014.gada 31.martam vidēji mēnesī ir 95% no veicamajām iemaksām.

Mikrouzņēmumu darbinieku vidējais atalgojums šajos gados ir bijis nedaudz zemāks kā vidējais neto atalgojums valstī pēc Centrālās statistikas pārvaldes (turpmāk – CSP) datiem (skat. 3.attēlu), kas skaidrojams ar salīdzinoši nelielo apgrozījumu, kā arī mikrouzņēmumu darbiniekiem noteikto atalgojuma ierobežojumu. Darbinieku atalgojums veido būtiskāko mikrouzņēmumu izmaksu daļu, un 2013.gadā tas veidoja **64,5%** no to kopējā apgrozījuma. 2012.gadā un 2011.gadā šis īpatsvars bija attiecīgi **63,6%** un **60,1**%. Atalgojama īpatsvaram katru gadu ir tendence nedaudz pieaugt. Atalgojuma izmaksu daļa ir būtiski lielāka par to, kāda tā būtu parastā kārtībā strādājošā uzņēmumā, tāpēc pastāv bažas, ka mikrouzņēmumi tiek izmantoti nodokļu plānošanas mērķiem, respektīvi, mikrouzņēmums tiek dibināts ar mērķi, lai izmaksātu darbiniekiem atalgojumu, gūstot būtisku ietaupījumu saistībā ar darbaspēka nodokļiem.

3.attēls

**Ienākumu salīdzinājums**

***Avots:*** *VID un CSP dati. \* ņemti vērā mikrouzņēmumu darbinieki, kuriem ienākumi mēnesī nav vienādi ar 0.*

2013.gadā 8% no visiem mikrouzņēmumu darbiniekiem vienlaikus bija nodarbināti citos mikrouzņēmumos, un šim īpatsvaram ir tendence pieaugt. Savukārt **40%** bijuši nodarbināti pie citiem darba devējiem, kas nav mikrouzņēmumu nodokļa maksātāji, un šī tendence saglabājas nemainīga. Savukārt to mikrouzņēmumu darbinieku, kuri nodarbināti tikai mikrouzņēmumā, vidējais darba attiecību ilgums 2013.gada beigās bija 18 mēneši (skat. 6.tab.).

6.tabula

**Pie cita darba devēja nodarbinātie mikrouzņēmumu darbinieki**

|  |  |  |  |
| --- | --- | --- | --- |
|  | **2011** | **2012** | **2013** |
| Kopējais mikrouzņēmumu darbinieku skaits (pēc mikrouzņēmumu nodokļa deklarācijām) | 42 606 | 66 074 | 84 538 |
| No tiem vienlaikus nodarbināti arī citā mikrouzņēmumā (pēc mikrouzņēmumu nodokļa deklarācijām)\* | 1 786 | 4 098 | 6 485 |
| **Citā mikrouzņēmumā nodarbināto īpatsvars** | **4%** | **6%** | **8%** |
| Mikrouzņēmumu darbinieku skaits, kuru ienākums mikrouzņēmumā > 0 | 38 964 | 59 802 | 77 524 |
| Darbinieku skaits, kas vienlaikus saņem ienākumu pie cita darba devēja, kas nav mikrouzņēmums\*\* | 15 846 | 23 524 | 30 963 |
| **Nodarbināto pie cita darba devēja, kas nav mikrouzņēmums, īpatsvars** | **41%** | **39%** | **40%** |

\*mikrouzņēmumu darbinieki, kuri vismaz vienā mēnesī gada garumā tika norādīti vairāku mikrouzņēmumu deklarācijās

\*\*mikrouzņēmumu darbinieki, kam vismaz vienā mēnesī gada garumā ir norādīts ienākums gan mikrouzņēmumu nodokļa deklarācijā, gan darba devēja ziņojumā (kas nav mikrouzņēmums)

***Avots:*** *VID dati uz 2014.gada februāri*

Iemaksu objekts uz vienu mikrouzņēmumu darbinieku gadu griezumā atspoguļots 7.tabulā, kurā redzams, ka iemaksu objekts ir 26% no ienākumiem.

7.tabula

**Mikrouzņēmumu darbinieku vidējais iemaksu objekts**

|  |  |  |
| --- | --- | --- |
| **Periods** | **Ienākumi uz vienu mikrouzņēmuma darbinieku (vid. mēnesī), EUR** | **Iemaksu objekts uz vienu mikrouzņēmuma darbinieku (vid. mēnesī), EUR** |
| 2011.gads | 421,14 | 118,52 |
| 2012.gads | 413,39 | 108,41 |
| 2013.gads | 432,27 | 112,30 |

***Avots:*** *VSAA dati. Informācija par visiem periodiem aktualizēta 2014.gada martā. Katra persona tiek uzskaitīta tikai vienu reizi, deklarētie ienākumi un iemaksu objekti vairākos mikrouzņēmumos summēti.*

Izmantojot Labklājības ministrijas datus par mikrouzņēmumu darbinieku sociālo iemaksu objektu, kas vidēji uz vienu mikrouzņēmumu darbinieku 2013.gadā bija 112,30 EUR mēnesī, lai sakrātu minimālai pensijai nepieciešamo kapitālu, kāds tas ir personai ar darba stāžu no 10 līdz 20 gadiem, mikrouzņēmumu darbiniekam būtu jāveic iemaksas 58 gadus, ar darba stāžu no 21 līdz 30 gadiem – 69 gadus, ar darba stāžu no 31 līdz 40 gadiem – 79 gadus, bet ar darba stāžu virs 41 gada – pat 90 gadus. (skat. 8.tab.)

8.tabula

**Vecuma pensijas aprēķins vidēji uz vienu mikrouzņēmuma darbinieku**

|  |  |  |  |  |  |
| --- | --- | --- | --- | --- | --- |
| Darba stāžs, *gadi* | Vecuma pensijas garantētais apmērs, EUR*/mēn.* | Nepieciešamais vecuma pensijas kapitāls, EUR | mikrouzņēmuma darbinieka vidējais iemaksu objekts, EUR*/mēn.* | Vecuma pensijas kapitāls (20%), EUR*/mēn.* | Lai sakrātu minimālajai pensijai nepieciešamo kapitālu, *gadi* |
| 10-20  | 70.43 | 15 635.46 | 112.30 | 22.46 | 58 |
| 21-30  | 83.24 | 18 479.28 | 112.30 | 22.46 | 69 |
| 31-40  | 96.05 | 21 323.10 | 112.30 | 22.46 | 79 |
| 41+ | 108.85 | 24 164.70 | 112.30 | 22.46 | 90 |

***Avots:*** *Labklājības ministrijas aprēķini*

Aplūkojot 2013.gada 4.ceturksnī nodarbinātos sadalījumā pēc vecuma grupām, redzams, ka lielākais īpatsvars – 30% ir grupā no 25 līdz 34 gadiem, savukārt vismazāk tiek nodarbinātas personas vecākas par 65 gadiem – 5 procenti (skat. 4.attēlu). 56% strādājošo ir vīrieši, kam par iemeslu ir arī kopējais dzimumu sadalījums valstī.

4.attēls

**Mikrouzņēmumu darbinieku sadalījums pēc vecuma 2013.gada 4.ceturksnī**

***Avots:*** *Dati no mikrouzņēmumu nodokļa deklarācijām uz 2014.gada februāri*

Mikrouzņēmumu nodokļa likuma 9.panta piektā daļa nosaka, ka mikrouzņēmuma nodokli maksājošā mikrouzņēmuma darbinieks var brīvprātīgi pievienoties valsts sociālajai apdrošināšanai, veicot sociālās apdrošināšanas iemaksas no brīvi izraudzītiem ienākumiem, kas nepārsniedz šā likuma 2. panta ceturtajā daļā noteikto ierobežojumu.

Statistikas dati liecina, ka ar katru ceturksni palielinās personu, kas brīvprātīgi veikušas iemaksas, skaits (skat. 5.attēlu). Gandrīz 4/5 no visām brīvprātīgajām personām ir sievietes.

5. attēls

**Mikrouzņēmuma darbinieki, kuri brīvprātīgi pievienojušies sociālajai apdrošināšanai**

***Avots:*** *VSAA dati.*

9.tabulā apkopotā informācija liecina, ka sievietes ir daudz jaunākas un veic iemaksas no lielākām summām. Viena persona vidēji veikusi iemaksas par 6 mēnešiem.

9. tabula

**Informācija par mikrouzņēmumu darbiniekiem, kuri veic brīvprātīgās iemaksas**

|  |  |  |
| --- | --- | --- |
| Brīvprātīgi veikto iemaksu periods, mēneši | sievietes | vīrieši |
| skaits | vidējais vecums, gadi | vidējais veicamo iemaksu objekts, EUR | skaits | vidējais vecums, gadi | vidējais veicamo iemaksu objekts, EUR |
| 1 | 19 | 35 | 423,33 | 1 | 50 | 249,34 |
| 2 | 20 | 35 | 503,94 | 2 | 48 | 239,81 |
| 3 | 16 | 33 | 437,43 | 3 | 61 | 168,49 |
| 4 | 18 | 32 | 570,51 | 1 | 35 | 28,46 |
| 5 | 17 | 30 | 522,39 | 1 | 59 | 273,47 |
| 6 | 11 | 30 | 490,46 | 1 | 61 | 628,23 |
| 7 - 12 | 27 | 41 | 398,58 | 3 | 40 | 219,73 |
| 13 - 24 | 10 | 39 | 431,49 | 5 | 53 | 256,55 |
| 25 un vairāk | 2 | 39 | 404,95 | 2 | 53 | 229,51 |

***Avots:*** *VSAA dati.*

Individuālo gadījumu izpēte ļauj secināt, ka lielākoties mikrouzņēmuma darbinieks izvēlas veikt brīvprātīgas iemaksas īsi pirms sociālās apdrošināšanas pakalpojuma piešķiršanas, t.i., tajā periodā, kurā tiek aprēķināta vidējā iemaksu alga pakalpojuma apmēra noteikšanai. Tomēr ir arī tādas personas, kas brīvprātīgas iemaksas veic ilgu laiku un nekādu VSAA pakalpojumu nav pieprasījušas.

Iepriekš minētā statistika liecina, ka lielākoties mikrouzņēmumu darbinieku ienākumi ir lielāki nekā iemaksu objekts. Tomēr mikrouzņēmumu darbinieki ir mazāk sociāli aizsargāti nekā darba ņēmēji vispārējā gadījumā, jo mikrouzņēmumu darbiniekiem sociālās apdrošināšanas pakalpojumi tiek aprēķināti no iemaksu objekta ne no mikrouzņēmuma deklarācijā norādītajiem personas ienākumiem. Vienlaikus jāatzīmē, ka mikrouzņēmuma darbinieki salīdzinājumā ar darba ņēmējiem vispārējā gadījumā nodarbinātības laikā saņem lielākus ienākumus, jo viņu ienākums bruto un neto neatšķiras, t.i., mikrouzņēmuma deklarācijā norādīto ienākumu persona saņem pilnā apmērā.

Mikrouzņēmumu nodokļa deklarācijā iekļauto informāciju nodokļu maksātājam ir tiesības precizēt neierobežotu skaitu reižu trīs gadu periodā. Savukārt VSAA mikrouzņēmuma darbiniekam iemaksu objektu reģistrē un pensiju 2.līmenī iegulda, pamatojoties uz informāciju, ko nodokļu maksātājs ir pirmreizēji iesniedzis VID.

Praksē pastāv gadījumi, kad mikrouzņēmums precizē pirmreizējo mikrouzņēmumu nodokļa deklarāciju, samazinot gan tajā norādīto apgrozījumu, gan darbinieku ienākumus. Tādējādi veidojas situācija, ka mikrouzņēmuma darbinieks (t.sk., arī īpašnieks) var pretendēt uz sociālās apdrošināšanas pakalpojumiem (izņemot valsts vecuma pensiju, jo no 2011.gada 1.janvāra vecuma pensija tiek aprēķināta no faktiski veiktajām iemaksām) tādā apmērā, kāds ir noteikts, pamatojoties uz sākotnēji iesniegtajā deklarācijā norādītajiem datiem, bet mikrouzņēmums var saņemt mikrouzņēmumu nodokļa pārmaksu.

 Kopš mikrouzņēmumu nodokļa ieviešanas darbinieku skaits, kuriem precizēti ienākumi uz leju (tas ir samazināti), bija 3738, savukārt samazināts mikrouzņēmuma apgrozījums bija 4158 gadījumos. Tā kā mikrouzņēmumu darbinieku iemaksu objekts ir atkarīgs no mikrouzņēmumu apgrozījuma un pieņemot, ka vidēji mikrouzņēmumā tiek nodarbināti divi darbinieki, tad teorētiski ap 8000 personām aprēķinot valsts sociālās apdrošināšanas īstermiņa pakalpojumu, pakalpojuma apmērs būtu nepamatoti paaugstināts.

Savukārt kopš mikrouzņēmumu nodokļa ieviešanas darbinieku skaits, kuriem precizēti ienākumi uz augšu (tas ir palielināti), bija 10451, savukārt palielināts mikrouzņēmuma apgrozījums bija 8637 gadījumos. Tā kā mikrouzņēmumu darbinieku iemaksu objekts ir atkarīgs no mikrouzņēmuma apgrozījuma un pieņemot, ka vidēji mikrouzņēmumā tiek nodarbināti divi darbinieki, tad teorētiski ap 17000 personām, aprēķinot valsts sociālās apdrošināšanas īstermiņa pakalpojumu, pakalpojuma apmērs būtu jāpalielina.

Lai atrisinātu problēmu saistībā ar mikrouzņēmumu nodokļa deklarācijas precizēšanu, samazinot apgrozījumu, nodokļa summu un darbinieku ienākumus, būtu jānosaka, ka mikrouzņēmumu nodokļa maksātājs deklarāciju var precizēt līdzīgi kā iemaksu veicēji, t.i., ka mikrouzņēmumam ir tiesības precizēt mikrouzņēmumu nodokļa deklarācijā norādīto mikrouzņēmuma apgrozījumu un darbinieku mēneša ienākumus triju gadu laikā, bet precizēšanas rezultātā mikrouzņēmuma apgrozījums un darbinieku mēneša ienākumi nedrīkst samazināties, kā arī katru ceturkšņa deklarāciju var precizēt tikai vienu reizi.

**2.2. Pašnodarbinātās personas**

Saskaņā ar likumu „Par valsts sociālo apdrošināšanu” pašnodarbinātais ir persona, kura gūst ienākumu kā:

* persona, kas veic individuālo darbu,
* persona, kuras pastāvīgā dzīvesvieta ir Latvijas Republikā un kura saņem autoratlīdzību (autortiesību un blakustiesību atlīdzību), izņemot autortiesību mantinieku un citu autortiesību pārņēmēju,
* zvērināts notārs,
* zvērināts advokāts,
* zvērināts revidents,
* prakses ārsts, prakses farmaceits, prakses veterinārārsts, prakses optometrists,
* cita fiziskā persona, kuras pastāvīgā dzīvesvieta ir Latvijas Republikā un kura reģistrējusies kā saimnieciskajā darbībā gūtā ienākuma nodokļa maksātāja,
* zemnieku (zvejnieku) saimniecības īpašnieks, kas, nebūdams darba tiesiskajās attiecībās ar savas zemnieku (zvejnieku) saimniecības pārvaldes institūciju, veic šīs zemnieku (zvejnieku) saimniecības vadības funkciju, ja šajā zemnieku (zvejnieku) saimniecībā likumā noteiktajā kārtībā nav iecelts (ievēlēts) pārvaldnieks (direktors),
* persona, kuras pastāvīgā dzīvesvieta ir Latvijas Republikā un kuras darbu apmaksā no Latvijas Republikai piešķirtajiem ārvalstu tehniskās palīdzības vai starptautisko finanšu institūciju aizdevuma līdzekļiem,
* zvērināts tiesu izpildītājs,
* individuālais komersants.

VSAA reģistrē tās pašnodarbinātās personas, kuru ienākumi sasniedz Ministru kabineta noteikto iemaksu objekta minimālo apmēru un kurām jāveic iemaksas. Pašnodarbinātā iemaksu objekts ir brīvi izraudzīti ienākumi no preču ražošanas, darbu izpildes, pakalpojumu sniegšanas, radošās un profesionālās darbības un citi ienākumi no saimnieciskās darbības, izņemot atsevišķus likumā noteiktos ienākumu veidus. Pašnodarbinātajam jāveic iemaksas tikai par tiem mēnešiem, kuros ienākumi ir sasnieguši noteikto minimumu, no summas, kas nav mazāka par šo minimumu (izņemot mēnešus, kuros bijuši darbnespējas, grūtniecības vai dzemdību atvaļinājuma periodi). Savukārt no tā mēneša, kad gada ienākumi sasniedz iemaksu objekta gada minimālo apmēru, pašnodarbinātajam iemaksas ir jāveic par visiem turpmākajiem mēnešiem līdz kalendārā gada beigām vai pašnodarbinātā statusa zaudēšanai.

Saskaņā ar likuma „Par valsts sociālo apdrošināšanu” 5.panta piekto daļu pašnodarbinātie ir pakļauti sociālajai apdrošināšanai, ja faktiski ir veiktas sociālās apdrošināšanas iemaksas. Tātad personas, kuru ienākumi ir mazāki par noteikto minimālo apmēru, vai kuras faktiski neveic iemaksas, nav aizsargātas sociālā riska iestāšanās gadījumā.

VSAA iemaksu objektu katrai pašnodarbinātajai personai piereģistrē atbilstoši ziņām par faktiski veiktajām iemaksām.

Informācija par pašnodarbināto personu skaitu, deklarēto iemaksu objektu (no kura iemaksas jāveic) summu un veikto iemaksu objektu summu, kā arī mēneša vidējiem iemaksu objektiem uz vienu pašnodarbināto sadalījumā pa ceturkšņiem ir apkopota 10.tabulā.

Tabulā atspoguļotā informācija parāda, ka katra gada sākumā reģistrēto pašnodarbināto personu skaits ir mazāks nekā gada otrajā pusē, kas ir saistīts ar iepriekš aprakstīto pašnodarbināto reģistrācijas un iemaksu veikšanas kārtību. Ir redzams, ka 2014.gada pirmajā ceturksnī pašnodarbināto personu skaits ir nedaudz mazāks nekā tas ir bijis iepriekšējo gadu sākumā.

Dati parāda, ka vidējais veicamo iemaksu objekts mainās diezgan minimāli un ir tikai nedaudz augstāks par noteikto minimumu. Lielākā daļa pašnodarbināto (ap 85%-90%) izvēlas veikt iemaksas no minimālā apmēra. Faktiski veikto iemaksu objektu summa ir vidēji 98% no deklarēto iemaksu objektu summas, kas nozīmē, ka ne visi pašnodarbinātie veic iemaksas vai veic tikai daļēji.

10.tabula

**Informācija par pašnodarbināto personu skaitu, deklarēto iemaksu objektu un veiktajām iemaksām**

|  |  |  |  |  |  |
| --- | --- | --- | --- | --- | --- |
|  | Pašnodarbināto personu skaits | Deklarēto iemaksu objektu summa, EUR | Veikto iemaksu objektu summa, EUR | Veicamo iemaksu objekts uz vienu pašnodarbināto (vid. mēnesī), EUR | Veikto iemaksu objekts uz vienu pašnodarbināto (vid. mēnesī), EUR |
| 2011.g. 1.cet. | 9 202 | 6 889 432 | 6 759 202 | 316,48 | 310,50 |
| 2011.g. 2.cet. | 9 593 | 7 206 328 | 7 055 992 | 314,96 | 308,39 |
| 2011.g. 3.cet. | 10 778 | 8 068 061 | 7 894 297 | 314,43 | 307,66 |
| 2011.g. 4.cet. | 11 977 | 8 982 435 | 8 763 576 | 314,69 | 307,02 |
| 2012.g. 1.cet. | 9 097 | 6 836 017 | 6 694 006 | 318,06 | 311,45 |
| 2012.g. 2.cet. | 9 510 | 7 240 414 | 7 085 042 | 320,43 | 313,55 |
| 2012.g. 3.cet. | 10 850 | 8 159 551 | 7 975 481 | 318,27 | 311,09 |
| 2012.g. 4.cet. | 11 937 | 9 062 789 | 8 835 499 | 316,35 | 308,42 |
| 2013.g. 1.cet. | 8 723 | 6 775 437 | 6 666 904 | 324,88 | 319,68 |
| 2013.g. 2.cet. | 9 015 | 7 110 141 | 6 968 149 | 326,75 | 320,23 |
| 2013.g. 3.cet. | 10 207 | 7 911 867 | 7 745 610 | 324,14 | 317,33 |
| 2013.g. 4.cet. | 10 843 | 8 492 150 | 8 254 565 | 323,07 | 314,03 |
| 2014.g. 1.cet. | 7 992 | 7 034 615 | 6 762 025 | 361,19 | 347,20 |

***Avots:*** *VSAA dati. Informācija par visiem periodiem aktualizēta 2014.gada jūlijā*

Dati par to, cik mēnešus apskatāmajā periodā pašnodarbinātajiem bija jāveic iemaksas, ļauj secināt, ka trešdaļai personu tas bija jādara ļoti īsā periodā, proti, no viena līdz trim mēnešiem (skat. 6.attēlu). Taču 15% personu iemaksas bija jāveic visa perioda garumā.

6.attēls

**Pašnodarbināto personu veikto iemaksu ilgums**



***Avots:*** *VSAA dati.*

Dati par personu apdrošināšanas statusiem liecina par to, ka ap 30% personu katrā ceturksnī līdz ar pašnodarbinātās personas statusu ir bijis arī darba ņēmēja statuss.

Pašnodarbināto personu iemaksu objekts 2011.-2014.gadā vidēji mēnesī ir ap 50% no darba ņēmēju vidējās iemaksu algas (skat. 7.attēlu), kas nozīmē, ka sociālā riska iestāšanās gadījumā persona saņems pakalpojumus mazākā apmērā kā darba ņēmējs.

7.attēls

**Informācija par pašnodarbināto personu un darba ņēmēju vidējo iemaksu objektu**



***Avots:*** *VSAA dati.*

Individuālo gadījumu izpēte norāda uz to, ka retos gadījumos pašnodarbinātā persona iemaksas veic ilgstoši, turklāt pārsvarā iemaksas tiek veiktas no minimālā iemaksu objekta. Tāpēc pašnodarbinātā iemaksu ietekme uz pakalpojuma apmēru nevar būt būtiska. Biežāk ir sastopami gadījumi, kad personai ir vienlaicīgi gan pašnodarbinātā, gan darba ņēmēja statuss, un pašnodarbinātā iemaksām ir neliela ietekme uz pakalpojuma apmēru. Ir izplatīti arī gadījumi, kad persona ilgu periodu nav sociāli apdrošināta un pašnodarbinātā iemaksas tā veic īsi pirms pakalpojuma piešķiršanas. Tas visvairāk attiecas uz maternitātes, paternitātes un vecāku pabalstiem. Veicot iemaksas īsu periodu pirms pakalpojuma pieprasīšanas, iemaksām ietekme uz pakalpojuma apmēru nav liela. Tomēr šādas iemaksas tiek veiktas, lai personai vispār rastos tiesības uz pakalpojumu, kas tiks nodrošināts vismaz minimālā apmērā.

**2.3. Patentmaksas maksātāji**

Patentmaksa tika ieviesta kopš 2010.gada 1.janvāra ar nolūku atvieglot nodokļu administrēšanas un grāmatvedības uzskaites kārtību mazajiem nodokļu maksātājiem, stimulēt potenciālos mikrouzņēmējdarbības veicējus sākt savu biznesu ar mazām izmaksām, tādējādi rodot iespēju attīstīt savas iegūtās zināšanas un prasmes to profesionālajā darbībā.

Patentmaksas maksātājs ir fiziska persona, kas veic saimniecisko darbību noteiktās profesijās (amatnieki) un kuras saimnieciskā darbība atbilst likumam „Par iedzīvotāju ienākuma nodokli” 11.10pantā noteiktajām prasībām. Tās ir personas, kuras nodarbojas ar:

* ādas un tekstilizstrādājumu amatniecību,
* apģērbu un apavu izgatavošana un labošana, pulksteņu un slēdzeņu labošana, kā arī citi sadzīves pakalpojumiem,
* amatniecības izstrādājumu izgatavošanu,
* floristiku,
* fotografēšanas, videoieraksta un audioieraksta pakalpojumiem,
* skaistumkopšanas pakalpojumiem,
* privātie mājsaimniecības pakalpojumiem,
* mājas aprūpes pakalpojumiem.

Patentmaksa ir valsts noteikts vienots fiksēts maksājums, kas ietver iedzīvotāju ienākuma nodokli un valsts sociālās apdrošināšanas obligātās iemaksas par fiziskās personas saimniecisko darbību. Patentmaksas apmēri noteikti Ministru kabineta:

* 2009.gada 22.decembra noteikumos Nr.1646 „Kārtība, kādā piemērojama patentmaksa fiziskās personas saimnieciskajai darbībai noteiktā profesijā, un tās apmēri” (spēkā līdz 2013.gada 31.decembrim), un tie ir no 30 līdz 70 latiem vienā mēnesī;
* 2013.gada 17.decembra noteikumos Nr.1531 ”Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā” (spēkā no 2014.gada 1.janvāra), un tie ir no 43 līdz 100 euro vienā mēnesī.

 Patentmaksa ir galīgs nodokļu maksājums par fiziskās personas iesniegumā norādīto termiņu (izvēlētais mēnešu skaits) un nav atmaksājama fiziskai personai.

Patentmaksu maksā par vienu, trim vai sešiem mēnešiem vai vienu gadu. Patentmaksas maksājuma termiņš nav mazāks par vienu mēnesi.

Saskaņā ar likumā „Par iedzīvotāju ienākuma nodokli” noteikto patentmaksa (izņemot samazināto patentmaksu) tiek ieskaitīta budžetā šādā apmērā:

* 67 % – valsts sociālās apdrošināšanas speciālajā budžetā;
* 33 % – maksātāja dzīvesvietas pašvaldības budžetā.

Statistikas dati parāda, ka kopš šīs sociāli apdrošināto personu kategorijas ieviešanas patentmaksas maksātāju skaits ar katru mēnesi arvien palielinās (skat. 8.attēlu).

8.attēls

**Patentmaksas maksātāju skaits**



***Avots:*** *VSAA dati. Informācija par visiem periodiem aktualizēta 2014.gada jūlijā*

Analizējot katras personas kopējo patentmaksas maksāto mēnešu skaitu (laikā no 2010.gada 1.janvāra līdz 2014.gada 30.jūnijam), redzams, ka lielākā daļa personu patentmaksu samaksājušas tikai par 1 mēnesi (skat. 9.attēlu).

9.attēls

**Informācija par personu veikto patentmaksas ilgumu**



***Avots:*** *VSAA dati.*

Patentmaksas vidējais maksāšanas ilgums ir 8 mēneši: sievietēm 8 mēneši un vīriešiem 7 mēneši.

Patentmaksas maksātāju skaita sadalījums pa dzimumiem ir redzams 10.attēlā. Kā redzams, patentmaksu biežāk ir maksājušas sievietes (1060 personas jeb 56%), bet vīrieši izmantojuši šo iespēju nedaudz retāk (829 personas jeb 44%).

10.attēls

**Patentmaksas maksātāju sadalījums pa dzimumiem**



***Avots:*** *VSAA dati.*

Patentmaksas maksātāju skaita sadalījums pa vecuma grupām liecina par to, ka, palielinoties vecumam, patentmaksas maksātāju skaits samazinās (skat. 11.attēlu). Vīriešu un sieviešu skaita sadalījums pa vecuma grupām ir līdzīgs.

11.attēls

**Patentmaksas maksātāju skaita sadalījums pa vecuma grupām**



***Avots:*** *VSAA dati.**Personas vecums tiek aprēķināts uz 2014.gada jūniju*

Jaunākajiem patentmaksas maksātājiem ir 18 gadi, savukārt vecākajiem – 85 gadi.

Laika gaitā ir mainījušies valsts sociālās apdrošināšanas veidi, kuriem pakļauti patentmaksas maksātāji, t.i., kopš 2012.gada personas vairs nav pakļautas maternitātes, slimības un vecāku apdrošināšanai.

11.tabula

**Informācija par valsts sociālās apdrošināšanas veidiem, kuriem pakļauti patentmaksas maksātāji**

|  |  |  |  |  |  |
| --- | --- | --- | --- | --- | --- |
|  | 2010.g. | 2011.g. | 2012.g. | 2013.g. | 2014.g. |
| Pensiju apdrošināšana | ✓ | ✓ | ✓ | ✓ | ✓ |
| Apdrošināšana pret bezdarbu |  |  |  |  |  |
| Darba negadījumu apdrošināšana |  |  |  |  |  |
| Invaliditātes apdrošināšana(izņemot personas, kuras sasniegušas vecumu, kas dod tiesības saņemt valsts vecuma pensiju) | ✓ | ✓ | ✓ | ✓ | ✓ |
| Maternitātes un slimības apdrošināšana | ✓ | ✓ |  |  |  |
| Vecāku apdrošināšana | ✓ | ✓ |  |  |  |

***Avots:*** *likums „Par valsts sociālo apdrošināšanu”*

Apskatot patentmaksas maksātāju aizsardzību dažādu sociālo risku iestāšanās gadījumā, var secināt, ka tā kā patentmaksas maksātājiem reģistrētie iemaksu objekti ir mazi (robežās no 45,36 EUR līdz 243,46 EUR mēnesī atkarībā no patentmaksas lieluma) un šīs personas ir pakļautas tikai pensiju un invaliditātes apdrošināšanai, patentmaksas maksātājs papildina savu apdrošināšanas periodu, bet iemaksu objektu ietekme uz VSAA administrēto pakalpojumu apmēru ir neliela. Ņemot vērā iepriekš minēto, jāsecina, ka patentmaksas maksāšanai ir ietekme uz personas tiesību rašanos uz sociālo nodrošinājumu nākotnē. Tomēr no patentmaksas aprēķinātais pakalpojuma apmērs ne vienmēr nosegs personai piešķiramo pakalpojuma apmēru.

**Secinājumi**

1. Kopš 2011.gada sākuma, kad par mikrouzņēmumu nodokļa maksātājiem varēja reģistrēties ne tikai jaunreģistrētie nodokļu maksātāji, bet arī iepriekšējos periodos reģistrētie nodokļu maksātāji, mikrouzņēmumu nodokļa maksātāju skaits palielinājies vairāk nekā piecas reizes. Pieaug arī to mikrouzņēmumu nodokļa maksātāju skaits, kuri zaudējuši mikrouzņēmumu nodokļa maksātāja statusu, neizpildot kādu no Mikrouzņēmumu nodokļa likuma nosacījumiem, t.i., 2013.gada beigās Mikrouzņēmumu nodokļa maksātāja statusu zaudēja par 19,5% vairāk nodokļa maksātāju nekā 2012.gada 31.decembrī.
2. Mikrouzņēmums var precizēt pirmreizējo mikrouzņēmuma nodokļa deklarāciju, samazinot gan tajā norādīto uzņēmuma apgrozījumu, gan darbinieku ienākumus. Tādējādi veidojas situācija, ka mikrouzņēmuma darbinieks (t.sk., arī īpašnieks) var pretendēt uz sociālās apdrošināšanas pakalpojumiem tādā apmērā, kāds ir noteikts, pamatojoties uz sākotnēji iesniegtajā deklarācijā norādītajiem datiem, bet mikrouzņēmuma nodokļa maksātājs var saņemt mikrouzņēmuma nodokļa pārmaksu.
3. Personām, par kurām nodokļi tiek maksāti, piemērojot  mikrouzņēmuma nodokļa režīmu, ir neliels valsts sociālās apdrošināšanas pakalpojumu apmērs salīdzinājumā ar pakalpojumu apmēru, kas tiek piešķirti personām, kuras veikušas iemaksas vispārējā kārtībā. Vienlaikus mikrouzņēmuma darbinieki salīdzinājumā ar darba ņēmējiem vispārējā gadījumā nodarbinātības laikā saņem lielākus ienākumus, jo viņu ienākums bruto un neto neatšķiras. Tomēr mikrouzņēmumu darbinieki brīvprātīgi sociālajai apdrošināšanai pievienojas ļoti reti (2014.gada 1.cetruksnī 66 personas) un īsu periodu pirms pakalpojuma pieprasīšanas.
4. Šobrīd mikrouzņēmumu darbinieku veiktās iemaksas nav pietiekamas, lai nodrošinātu uzkrājumu minimālās vecuma pensijas apmēram, tādējādi nodokļu maksātājiem, kuri maksā iemaksas vispārējā kārtībā, būs faktiski jāuztur mikrouzņēmumu darbinieki, tiem sasniedzot pensijas vecumu. Mikrouzņēmumu darbinieku iemaksu objekts salīdzinājumā ar darbiniekiem vispārējā gadījumā pensiju un apdrošināšanas atlīdzību apmērus negatīvi ietekmēs pakāpeniski - ilgtermiņā. Savukārt ietekme uz īslaicīgo pakalpojumu (slimības, maternitātes, paternitātes, vecāku un bezdarbnieku pabalstu) apmēriem ir ievērojama.
5. Kopumā pašnodarbināto personu skaits, kuri veic iemaksas nav liels ( 0,8% no darba ņēmēju skaita), un 2014.gada pirmajā ceturksnī pašnodarbināto personu skaits ir nedaudz mazāks nekā tas ir bijis iepriekšējo gadu sākumā. Gandrīz visas pašnodarbinātās personas (ap 85% - 90%) izvēlas veikt iemaksas no minimālā apmēra (320 euro). Faktiski veikto iemaksu objektu summa ir vidēji 98% no deklarēto iemaksu objektu summas, kas nozīmē, ka ne visi pašnodarbinātie veic iemaksas vai veic tikai daļēji. Individuālo gadījumu analīze liecina, ka lielākoties pašnodarbinātās personas iemaksas veic īsu periodu un minimālā apmērā, līdz ar to pašnodarbināto personu veikto iemaksu ietekme uz pakalpojuma apmēru nav būtiska. Atsevišķos gadījumos pašnodarbinātā persona ilgu periodu nav sociāli apdrošināta un pašnodarbinātā iemaksas veic īsi pirms pakalpojuma piešķiršanas. Lielākoties tas attiecas uz maternitātes, paternitātes un vecāku pabalstiem, tādejādi nodrošinot tiesību rašanos uz attiecīgo pakalpojumu, un saņemot pakalpojumu minimālā apmērā, ko sedz pārējie iemaksu veicēji.
6. Patentmaksas maksātājiem reģistrētie iemaksu objekti ir mazi (robežās no 45,36 euro līdz 243,46 euro mēnesī atkarībā no patentmaksas lieluma) un šīs personas ir pakļautas tikai pensiju un invaliditātes apdrošināšanai. Patentmaksas maksātājs gan papildina savu apdrošināšanas periodu, bet iemaksu objektu ietekme uz vecuma vai invaliditātes pensijas apmēru ir neliela. Ja personas apdrošināšanas stāžu un iemaksu objektu veidos tikai patentmaksas, tad persona nenopelna garantēto minimālo vecuma pensiju un pārējiem iemaksu veicējiem būs jāsedz starpība starp aprēķināto un piešķirto valsts vecuma vai invaliditātes pensiju.
7. Vienlaicīgi ar mikrouzņēmumu kā uzņēmējdarbības formas satura un nosacījumu pārskatīšanu nepieciešama turpmāku mikrouzņēmumu dalības ierobežojumu noteikšana, tai skaitā tādu ierobežojumu, kas liegtu iespējas mikrouzņēmumiem piedalīties publiskajos iepirkumos.

|  |  |
| --- | --- |
| Labklājības ministrs  | U.Augulis |

30.09.2014 16:34

6818

Rucka 67021562

Sandra.Rucka@lm.gov.lv

1. Finanšu ministrijas 2014.gada 18.jūnija informatīvais ziņojums „Mikrouzņēmumu nodokļa efektivitātes novērtējums” [↑](#footnote-ref-1)